# ហេតុអ្វីបានជាបច្ចុប្បន្នខ្ញុំមិនមានសិទ្ធិទទួលបានការពិនិត្យមើលជំងឺមហារីកសួត?

កម្មវិធីពិនិត្យរកមើលជំងឺមហារីកសួតថ្នាក់ជាតិ គឺសម្រាប់មនុស្សដែលបំពេញតាមអាយុ និងលក្ខណៈវិនិច្ឆ័យប្រវត្តិ  
នៃការជក់បារីខាងក្រោម ហើយមិនមានរោគសញ្ញានានា មានបំណងស្វែងរកជំងឺមហារីកសួតនៅដំណាក់កាលដំបូង។ ការស្រាវជ្រាវបានរកឃើញថា ការពិនិត្យភាគច្រើនផ្តល់អត្ថប្រយោជន៍ដល់មនុស្សដែល៖

|  |
| --- |
| រូបតំណាងមនុស្សចាស់  **មានអាយុពី 50 ទៅ 70 ឆ្នាំ**  និង  រូបតំណាងសួត  **មិនមានរោគសញ្ញា ឬសញ្ញានានាដែលបង្ហាញថាកើតជំងឺមហារីកសួត** (ឧទាហរណ៍ ក្អកជាប់រហូតមិនអាចពន្យល់បាន ក្អកមានឈាម ដង្ហើមខ្លីដោយគ្មានមូលហេតុ)  និង  រូបតំណាងប្រអប់បារី  **ជក់បារី ឬមានប្រវត្តិជក់បារី** (ឈប់ជក់ក្នុងរយៈពេល 10 ឆ្នាំ)  និង  រូបតំណាងប្រតិទិន  **មានប្រវត្តិជក់បារី យ៉ាងហោចណាស់ 30 ឆ្នាំកញ្ចប់** (ឧទាហរណ៍ មួយកញ្ចប់ក្នុងមួយថ្ងៃអស់រយៈពេល 30 ឆ្នាំ ឬ 2 កញ្ចប់ក្នុងមួយថ្ងៃអស់រយៈពេល 15 ឆ្នាំ) |

## តើខ្ញុំគួរធ្វើដូចម្តេចប្រសិនបើខ្ញុំមិនមានសិទ្ធិទទួល ប៉ុន្តែនៅតែមានការព្រួយបារម្ភ?

1. **ប្រសិនបើអ្នកមិនទាន់មានអាយុ 50 ឆ្នាំនៅឡើយ សូមទៅជួបវេជ្ជបណ្ឌិតរបស់អ្នកដើម្បីពិនិត្យពី  
   សិទ្ធិទទួលនៅពេលអ្នកចូលអាយុ 50 ឆ្នាំ។ ពិភាក្សាពីជម្រើសផ្សេងទៀតជាមួយវេជ្ជបណ្ឌិតរបស់អ្នក ដើម្បីមើលថែសុខភាពសួតរបស់អ្នកនៅខាងក្រៅកម្មវិធី។**
2. **ប្រសិនបើអ្នកមានអាយុលើសពី 70 ឆ្នាំ សូមពិភាក្សាអំពីជម្រើសផ្សេងទៀតជាមួយវេជ្ជបណ្ឌិតរបស់អ្នក ដើម្បីមើលថែសុខភាពសួតរបស់អ្នកនៅខាងក្រៅកម្មវិធី។**
3. **ប្រសិនបើអ្នកមានសញ្ញា ឬរោគសញ្ញាទាំងនេះ ការពិនិត្យមិនសមនឹងអ្នកទេ៖**

* **ការក្អកថ្មី ឬការក្អកបានផ្លាស់ប្តូរ**
* **ការក្អកមានឈាម**
* **ការដកដង្ហើមខ្លីដោយគ្មានហេតុផល**
* **អស់កម្លាំងយ៉ាងខ្លាំង**
* **ការសម្រកទម្ងន់ដែលមិនអាចពន្យល់បាន**
* **ឈឺទ្រូង ឬស្មាដែលមិនបាត់សោះ**

ប្រសិនបើអ្នកមានរោគសញ្ញាទាំងនេះ សូមពិគ្រោះជាមួយវេជ្ជបណ្ឌិតរបស់អ្នកឱ្យបានភ្លាមៗ។ ប្រសិនបើអ្នកមានសញ្ញា ឬរោគសញ្ញាណាមួយ វេជ្ជបណ្ឌិតរបស់អ្នកអាចបញ្ជូនបន្តអ្នកសម្រាប់ការស្កេននៅខាងក្រៅកម្មវិធី។

1. **ប្រសិនបើអ្នកមិនមានសិទ្ធិទទួលដោយសារតែប្រវត្តិជក់បារីរបស់អ្នកទេ អ្នកអាចនឹងមានសិទ្ធិទទួលនៅពេលអនាគត។ ទៅជួបវេជ្ជបណ្ឌិតរបស់អ្នក ដើម្បីពិភាក្សាអំពីប្រវត្តិនៃការជក់បារីរបស់អ្នក ហើយពិនិត្យជាទៀងទាត់ជាមួយពួកគេ ដើម្បីមើលថាតើអ្នកមានសិទ្ធិទទួលបានកម្មវិធីនេះដែរឬទេ។**
2. **អ្នកអាចមានសិទ្ធិទទួលបានកម្មវិធីនេះ ប៉ុន្តែមិនអាចធ្វើស្កេន CT ដូសកម្រិតទាបបានទេនៅពេលនេះ ដោយសារហេតុផលវេជ្ជសាស្រ្តផ្សេងទៀត។ វេជ្ជបណ្ឌិតរបស់អ្នកនឹងពិភាក្សាអំពីហេតុផលទាំងនេះជាមួយអ្នក។**

## ប្រសិនបើអ្នកមិនមានសិទ្ធិទទួលឥឡូវនេះទេ អ្នកប្រហែលជានៅតែមានហានិភ័យ

ប្រសិនបើអ្នកមិនមានសិទ្ធិទទួលបានកម្មវិធីនេះទេ ដោយសារអាយុរបស់អ្នក ឬប្រវត្តិនៃការជក់បារី អ្នកអាចមានសិទ្ធិទទួលនៅពេលអនាគត។ ពិនិត្យជាទៀងទាត់ជាមួយវេជ្ជបណ្ឌិតរបស់អ្នក ដើម្បីមើលថាតើអ្នកមានសិទ្ធិទទួលការពិនិត្យរកមើលជំងឺមហារីកសួតនៅក្រោមកម្មវិធីនេះដែរឬទេ។

អ្នកនៅតែអាចប្រឈមនឹងហានិភ័យ បើទោះបីជាអ្នកមិនមានសិទ្ធិទទួលការពិនិត្យក៏ដោយ។ សូមនិយាយជាមួយវេជ្ជបណ្ឌិតរបស់អ្នកអំពីហានិភ័យរបស់អ្នក និងសម្រាប់ការគាំទ្រក្នុងការផ្តាច់បារី។

## ការផ្តាច់បារី និងការបន្តឈប់ជក់បារី ធ្វើឱ្យសុខភាពរបស់អ្នកល្អប្រសើរឡើង

ខណៈពេលដែលអ្នកមិនចាំបាច់ផ្តាច់បារីដើម្បីចូលរួមក្នុងការពិនិត្យរកមើលជំងឺមហារីកសួត រាងកាយ  
របស់អ្នកអាចចាប់ផ្តើមមានអារម្មណ៍ល្អប្រសើរឡើងយ៉ាងឆាប់រហ័សបន្ទាប់ពីអ្នកផ្តាច់បារី។ វាមិនដែល  
យឺតពេលទេក្នុងការផ្តាច់បារី។ ការផ្តាច់បារីគឺជារឿងល្អបំផុតដែលអ្នកអាចធ្វើបាន ដើម្បីកែលម្អ និងការពារ  
សុខភាពរបស់អ្នក ទោះបីជាអ្នកមិនមានសិទ្ធិទទួលការពិនិត្យរកមើលជំងឺមហារីកសួតក៏ដោយ។ ការពឹងផ្អែកលើ  
ជាតិនីកូទីន គឺជាលក្ខខណ្ឌព្យាបាលដែលអាចព្យាបាលបាន។ [វេទិកាការបញ្ឈប់ជក់បារីថ្នាក់ជាតិ](https://www.quit.org.au/articles/national-cessation-platform-stakeholder-toolkit) (quit.org.au) និង   
**កម្មវិធី MyQuitBuddy** (<https://www.quit.org.au/articles/national-cessation-platform-stakeholder-toolkit>) អាចជួយអ្នកក្នុងការចាប់ផ្តើមផ្តាច់បារីបាន។

|  |  |
| --- | --- |
| ស្កេនកូដ QR សម្រាប់ព័ត៌មានបន្ថែមអំពីកម្មវិធីពិនិត្យរកមើលជំងឺមហារីកសួតថ្នាក់ជាតិ  សម្រាប់ព័ត៌មានបន្ថែមអំពីកម្មវិធីពិនិត្យរកមើលជំងឺមហារីកសួតថ្នាក់ជាតិ៖ [www.health.gov.au/nlcsp](http://www.health.gov.au/nlcsp) | សម្រាប់ជំនួយក្នុងការផ្តាច់បារី៖ [**www.quit.org.au**](http://www.quit.org.au) |